               EUROPSKA KOMISIJA
            Bruxelles, 30.10.2018.
            COM(2018) 717 final
            2018/0369(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije na sedmom sastanku stranaka Sporazuma o zaštiti afričko-euroazijskih migratornih ptica močvarica (AEWA) u vezi s donošenjem određenih izmjena Priloga 3. Sporazumu

               OBRAZLOŽENJE

               1.Predmet prijedloga

               Ovaj prijedlog odnosi se na odluku o utvrđivanju stajališta koje treba zauzeti u ime Unije na sedmom sastanku stranaka Sporazuma o zaštiti afričko-euroazijskih migratornih ptica močvarica (AEWA) u vezi s predviđenim donošenjem određenih izmjena Priloga 3. tom sporazumu.

               2.Kontekst prijedloga

               2.1.Sporazum o zaštiti afričko-euroazijskih migratornih ptica močvarica

               Sporazum o zaštiti afričko-euroazijskih migratornih ptica močvarica („Sporazum”) posvećen je zaštiti migratornih ptica močvarica i njihovih staništa diljem Afrike, Europe, Bliskog istoka, središnje Azije, Grenlanda i Kanadskog arhipelaga. Sporazum je stupio na snagu 1. studenoga 1999.

               Tim sporazumom, koji je sastavljen u okviru Konvencije o zaštiti migratornih vrsta (CMS) i kojim upravlja Program Ujedinjenih naroda za okoliš (UNEP), zemlje i šira međunarodna zajednica za očuvanje prirode udružene su u nastojanju da se uspostavi usklađeno očuvanje migratornih ptica močvarica i upravljanje njima na čitavom području njihove migracije.

               Europska unija ugovorna je stranka tog Sporazuma od 1. listopada 2005.
                  1
                Sporazum trenutačno ima 77 ugovornih stranaka, 41 s područja Euroazije (uključujući EU) i 36 s područja Afrike.

               Dvadeset pet država članica EU-a stranke su Sporazuma
                  2
               .

               Direktivom 2009/147/EZ o očuvanju divljih ptica („Direktiva o pticama”)
                  3
                u zakonodavstvu EU-a provode se obveze utvrđene Sporazumom. Direktiva o pticama odnosi se na očuvanje svih vrsta divljih ptica koje prirodno obitavaju na europskom državnom području država članica na koje se primjenjuje Ugovor. Ona obuhvaća zaštitu tih vrsta, upravljanje njima i nadzor nad njima te se njome utvrđuju pravila o njihovu iskorištavanju.

               2.2.Sastanak stranaka

               Sastanak stranaka glavno je tijelo za donošenje odluka u okviru Sporazuma. To tijelo ovlašteno je za preispitivanje prilogâ Sporazumu i sastaje se svake tri godine. Svaka stranka ima jedan glas, no regionalne organizacije za gospodarsku integraciju, poput Europske unije, ostvaruju pravo glasa brojem glasova koji je jednak broju njihovih država članica koje su stranke Sporazuma. Sve izmjene priloga donose se dvotrećinskom većinom glasova stranaka prisutnih na sastanku.

               Sedmi sastanak stranaka Sporazuma održat će se od 4. do 8. prosinca 2018. u Južnoafričkoj Republici.

               2.3.Predviđeni akt koji se donosi na sastanku stranaka

               Na sedmom sastanku stranaka Sporazuma, koji će se održati od 4. do 8. prosinca 2018., treba se donijeti Rezolucija 7.3
                  4
                o izmjenama prilogâ Sporazumu u skladu s člankom X. stavkom 5. Sporazuma („predviđeni akt”).

               Svrha je predviđenog akta izmjena Priloga 2. i Priloga 3. (Akcijskog plana) Sporazumu. U Prilogu 2. navedene su migratorne ptice močvarice na koje se Sporazum primjenjuje. U Prilogu 3. navedene su radnje koje stranke poduzimaju u vezi s prioritetnim vrstama. Prioritetne vrste navedene su u Tablici 1. Priloga 3. u skladu s određenim kriterijima navedenima u Tablici 1.

               Člankom II. Sporazuma propisuje se sljedeće: „Stranke poduzimaju koordinirane mjere za održavanje povoljnog statusa zaštite vrsta migratornih ptica močvarica, odnosno njihova vraćanja u takvo stanje. U tu svrhu, u granicama svojih nacionalnih nadležnosti, stranke primjenjuju mjere propisane člankom III., zajedno s posebnim akcijama koje su određene Akcijskim planom predviđenim u članku IV. ovog Sporazuma.”

               Predviđeni akt stupit će na snagu za sve stranke i postati obvezujući za njih devedeset dana od njegova donošenja na sastanku stranaka, osim za stranke koje su izrazile rezervu. Tijekom tog razdoblja od devedeset dana svaka stranka može izraziti rezervu povezanu s izmjenom nekog priloga putem pisane obavijesti depozitaru.

               3.Stajalište koje treba zauzeti u ime Unije

               Predloženo stajalište koje u ime Europske unije treba zauzeti na sedmom sastanku stranaka jest podržati predviđeni akt.

               Predložene izmjene Priloga 2. podnijela je Europska unija. Predložene izmjene Priloga 3. podnijele su Europska unija i Uganda.

               Predložene izmjene prilogâ 2. i 3. koje je podnijela Europska unija upućene su u skladu s Odlukom Vijeća 10326/18
                  5
               .

               Predložena izmjena Priloga 2. koju je podnijela Europska unija obuhvaća dodavanje morskog vranca (Phalacrocorax aristotelis) na popis vrsta ptica močvarica na koje se Sporazum primjenjuje.

               Predložene izmjene Tablice 1. Priloga 3. koje je podnijela Europska unija obuhvaćaju premještanje svih populacija krivokljunog žalara (Calidris ferruginea), tupika (Fratercula arctica) i plosnatokljune njorke (Alca torda) u kategoriju 4., 1.b odnosno kategoriju 4. u stupcu A Tablice 1. te dodavanje na popis populacije podvrste Phalacrocorax aristotelis aristotelis koja se nalazi izvan Europske unije (Barentsovo more) i populacije podvrste Phalacrocorax aristotelis desmarestii koja se nalazi u Europskoj uniji (istočno Sredozemlje – Hrvatska, Jadransko more) u kategoriju 2. odnosno kategoriju 1.c u stupcu A Tablice 1. Priloga 3.

               Predložene izmjene u ime Europske unije odobrava Komisija u skladu s člankom 3. stavcima 1. i 3. Odluke Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica.

               Predložene izmjene Tablice 1. Priloga 3. koje je podnijela Uganda obuhvaćaju brisanje riječi „značajnoga” iz kriterija A3(c) i B2(c), utvrđivanje novih kriterija A3(e) i B2(e) za „brz kratkoročan pad brojnosti” i premještanje nekoliko vrsta iz jednog stupca ili kategorije u drugi stupac ili kategoriju, kao što je utvrđeno u nacrtu Rezolucije 7.3.

               Izmjene koje predlaže Uganda trebalo bi odobriti u ime Europske unije jer odražavaju razvoj statusa zaštite predmetnih populacija vrsta ptica i jer će pridonijeti višem stupnju zaštite populacija vrsta koje su u padu. Konkretno,

               (a)predložene izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 te su u skladu s relevantnim zakonodavstvom EU-a (Direktivom o pticama) u ime Europske unije odobrava Komisija u skladu s člankom 3. stavcima 1. i 3. Odluke Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica;

               (b)predložene izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 povezane sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythia ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus, koje nisu u skladu s relevantnim zakonodavstvom EU-a (Direktivom o pticama), odobravaju se u ime Europske unije u skladu s člankom 218. stavkom 9. UFEU-a.

               Međutim, u skladu s člankom 3. stavkom 4. Odluke Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica, Komisija izražava rezervu u pogledu predloženih izmjena povezanih s navedenih devet vrsta, kao što je učinila u slučaju izmjena sa sličnim učincima na prethodnim sastancima stranaka, jer bi to zahtijevalo izmjenu Direktive o pticama, koja nije moguća u roku od devedeset dana od njihova donošenja na sastanku stranaka.

               U rezervi Europske unije navedene su dvije skupine vrsta.

               Populacije četiriju vrsta – malog ronca, glavate patke, crnorepe muljače i crne prutke – za koje se predlaže uvrštavanje u kategorije 1b (glavata patka) ili 3c (ostale tri vrste) u stupcu A, na temelju Sporazuma više se neće smjeti izlovljavati iako je riječ o vrstama koje se u skladu s Direktivom o pticama smiju izlovljavati jer su navedene u dijelu B Priloga II. Direktivi. Stoga, u skladu s člankom 3. stavkom 4. Odluke Vijeća 2006/871/EZ od 18. srpnja 2005., Komisija izražava rezervu pogledu tih izmjena jer Direktivu o pticama nije moguće izmijeniti u roku od devedeset dana od datuma njihova donošenja na sastanku stranaka.

               Predlaže se da se populacije drugih pet vrsta – gavke, oštrigara, vivka, riđe muljače i rđastog žalara – navedu u kategoriji 4. stupca A Priloga 3. Sporazumu. Prema Prilogu 3. vrste navedene u toj kategoriji smiju se loviti samo u okviru međunarodnog akcijskog plana za određenu vrstu, u okviru kojeg će stranke nastojati provoditi načela prilagodljivog upravljanja lovom. Stoga se rezerva koju je u vezi s njima izrazila Europska unija može povući nakon uvođenja mehanizma za prilagodljivo upravljanje lovom u okviru međunarodnog tijela, u skladu sa zahtjevima iz članka 7. Direktive o pticama.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  6
               .

               4.1.2.Primjena u ovom slučaju

               Sastanak stranaka tijelo je osnovano na temelju sporazuma, i to Sporazuma o zaštiti afričko-euroazijskih migratornih ptica močvarica.

               Akt koji se na sastanku stranaka treba donijeti akt je koji proizvodi pravne učinke. Predviđeni akt bit će obvezujuć prema međunarodnom pravu i može presudno utjecati na sadržaj zakonodavstva Europske unije, odnosno na Direktivu o pticama. Razlog tomu je taj što neke radnje, posebice radnje povezane s lovom, koje stranke poduzimaju povezano s prioritetnim vrstama navedenima u Tablici 1. Priloga 3. Sporazumu nisu uvijek u skladu s onim što je za te vrste propisano Direktivom o pticama. Naime, ako se vrsta navedena u Prilogu II. Direktive o pticama prema AEWA-i više ne smije loviti, potrebno je izmijeniti Direktivu o pticama.Na temelju članka 3. Odluke Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica, kad je riječ o pitanjima za koja je nadležna Zajednica, Komisija je ovlaštena odobriti u ime Zajednice izmjene prilogâ Sporazumu donesene u skladu s člankom X. stavkom 5. Sporazuma. Međutim, to ovlaštenje ograničeno je na izmjene koje su u skladu sa zakonodavstvom Zajednice o zaštiti divljih ptica i njihovih prirodnih staništa i koje ne zahtijevaju nikakve promjene tog zakonodavstva.

               Budući da bi donošenje predloženih izmjena Tablice 1. Priloga 3. Sporazumu koje je podnijela Uganda povezanih sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythia ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus zahtijevalo izmjenu Direktive o pticama, potrebno je donijeti odluku Vijeća kako bi se utvrdilo stajalište koje o tom pitanju treba zauzeti u ime Europske unije na sedmom sastanku stranaka Sporazuma
                  7
               .

               Predviđenim aktom ne dopunjuje se niti izmjenjuje institucionalni okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova odluke na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi, to jest onoj koja je potrebna za glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na okoliš.

               Stoga je materijalna pravna osnova predložene odluke članak 192. stavak 1. UFEU-a.

               4.3.Zaključak

               Pravna osnova predložene odluke trebao bi biti članak 192. stavak 1. UFEU-a u vezi s člankom 218. stavkom 9. UFEU-a.

               5.Objava predviđenog akta

               Budući da se predviđenim aktom Sporazuma o zaštiti afričko-euroazijskih migratornih ptica močvarica mijenjaju njegovi prilozi 2. i  3., primjereno ga je nakon donošenja objaviti u Službenom listu Europske unije.

               2018/0369 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije na sedmom sastanku stranaka Sporazuma o zaštiti afričko-euroazijskih migratornih ptica močvarica (AEWA) u vezi s donošenjem određenih izmjena Priloga 3. Sporazumu

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Sporazum o zaštiti afričko-euroazijskih migratornih ptica močvarica („Sporazum”) stupio je na snagu 1. studenoga 1999. i odobren je u ime Europske zajednice Odlukom Vijeća 2006/871/EZ
                  8
               .

               (2)U skladu s člankom X. stavkom 5. Sporazuma, na sastanku stranaka mogu se donositi izmjene prilogâ Sporazumu.

               (3)Očekuje se da će se na sedmom sastanku stranaka Sporazuma koji će se održati od 4. do 8. prosinca 2018. donijeti rezolucija o izmjenama prilogâ 2. i 3. Sporazumu.

               (4)Primjereno je utvrditi stajalište koje u ime Unije treba zauzeti na sastanku stranaka jer će Rezolucija biti obvezujuća za Uniju i može presudno utjecati na sadržaj prava Unije, konkretno na Direktivu o pticama.

               (5)Predložene izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 povezane sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythia ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus koje nisu u skladu s relevantnim zakonodavstvom EU-a (Direktivom o pticama) trebalo bi odobriti u ime Europske unije jer pridonose višem stupnju zaštite tih populacija vrsta koje su u padu. Međutim, u skladu s člankom 3. stavkom 4. Odluke Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica, Komisija izražava rezervu u pogledu predloženih izmjena povezanih s navedenih devet vrsta, kao što je učinila u slučaju izmjena sa sličnim učincima na prethodnim sastancima stranaka, jer bi to zahtijevalo izmjenu Direktive o pticama, koja nije moguća u roku od devedeset dana od njihova donošenja na sastanku stranaka.

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije na sedmom sastanku stranaka Sporazuma sljedeće je:

               Izmjene Priloga 3. Sporazumu koje je podnijela Uganda i koje su navedene u nacrtu Rezolucije 7.3 donesenom na sedmom sastanku stranaka Sporazuma povezane sa sljedećih devet vrsta: gavka – Somateria mollissima, mali ronac – Mergus serrator, glavata patka – Aythia ferina, oštrigar – Haematopus ostralegus, vivak – Vanellus vanellus, riđa muljača – Limosa lapponica, crnorepa muljača – Limosa limosa, rđasti žalar – Calidris canutus i crna prutka – Tringa erythropus odobrit će se na sedmom sastanku stranaka ime Europske unije.

               Članak 2.

               Ova Odluka upućena je Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Odluka Vijeća 2006/871/EZ od 18. srpnja 2005. o zaključivanju, u ime Europske zajednice, Sporazuma o zaštiti afričko-euroazijskih migratornih ptica močvarica SL L 345, 8.12.2006., str. 24.

                     (2)

                        Tri države članice EU-a nisu stranke Sporazuma: Austrija, Malta i Poljska.

                     (3)

                        SL L 20, 26.1.2010., str. 7. –
                  http://eur-lex.europa.eu/LexUriServ/LexUriServ.do?uri=OJ:L:2010:020:0007:0025:EN:PDF
                  .

                     (4)

                  https://www.unep-aewa.org/en/document/adoption-amendments-aewa-annexes-3

                     (5)

                  http://data.consilium.europa.eu/doc/document/ST-10326-2018-INIT/en/pdf

                     (6)

                        Presuda Suda od 7. listopada 2014., Njemačka/Vijeće, C-399/12, ECLI:EU:C:2014:2258, točke od 61. do 64.

                     (7)

                        Izmjene za koje nije nužna izmjena Direktive o pticama Komisija može odobriti u skladu s Odlukom Vijeća 2006/871/EZ od 18. srpnja 2005.

                     (8)

                        SL L 345, 8.12.2006., str. 24.


               EUROPSKA KOMISIJA
            Bruxelles, 5.11.2018.
            COM(2018) 724 final
            2018/0374(NLE)
            Prijedlog
            ODLUKE VIJEĆA
            o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Zajedničkog vijeća i poslovnika Odbora za trgovinu i razvoj

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba donijeti Zajedničko vijeće osnovano Sporazumom o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („države SADC SGP-a”), s druge strane, u vezi s predviđenim donošenjem poslovnika Zajedničkog vijeća i poslovnika Odbora za trgovinu i razvoj.

               2.Kontekst prijedloga

               2.1.Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane

               Cilj je Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane:

               (a)doprinijeti smanjenju i iskorjenjivanju siromaštva uspostavom trgovinskog partnerstva koje je u skladu s ciljem održivog razvoja, milenijskim razvojnim ciljevima i Sporazumom iz Cotonoua;

               (b)promicati regionalnu integraciju, gospodarsku suradnju i dobro upravljanje radi uspostave i provedbe učinkovitog, predvidljivog i transparentnog regionalnog regulatornog okvira za trgovinu i ulaganja između stranaka i među državama SADC SGP-a;

               (c)promicati postupnu integraciju država SADC SGP-a u svjetsko gospodarstvo u skladu s njihovim političkim odlukama i razvojnim prioritetima;

               (d)poboljšati sposobnosti država SADC SGP-a u području trgovinske politike i pitanja povezanih s trgovinom;

               (e)podupirati uvjete za povećanje ulaganja i broja inicijativa u privatnom sektoru te poboljšati sposobnost opskrbe, konkurentnost i gospodarski rast u državama SADC SGP-a; i

               (f)jačati postojeće odnose između stranaka na temelju solidarnosti i uzajamnog interesa.

               Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Eswatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               2.2.Zajedničko vijeće

               Člankom 100. Sporazuma osniva se Zajedničko vijeće i utvrđuje da ono „nadzire provedbu ovog Sporazuma i njome upravlja”.

               Člankom 101. Sporazuma utvrđeno je da je Zajedničko vijeće sastavljeno, s jedne strane, od relevantnih članova Vijeća EU-a i relevantnih članova Europske komisije ili njihovih predstavnika i, s druge strane, relevantnih ministara država SADC SGP-a ili njihovih predstavnika. Funkcije Zajedničkog vijeća uključuju utvrđivanje vlastitog poslovnika i poslovnika Odbora za trgovinu i razvoj.

               Člankom 102. Sporazuma predviđeno je da Zajedničko vijeće donosi odluke konsenzusom i da su te odluke obvezujuće za stranke.

               2.3.Predviđeni akt Zajedničkog vijeća

               Zajedničko vijeće na svojem prvom sastanku treba donijeti odluku u vezi s poslovnikom Zajedničkog vijeća i poslovnikom Odbora za trgovinu i razvoj („predviđeni akt”).

               Svrha je predviđenog akta utvrditi pravila o organizaciji i funkcioniranju Zajedničkog vijeća i Odbora za trgovinu i razvoj.

               3.Stajalište koje treba donijeti u ime Unije

               Ovim Prijedlogom odluke Vijeća utvrđuje se stajalište koje u ime Unije treba donijeti Zajedničko vijeće osnovano Sporazumom o gospodarskom partnerstvu između EU-a i država SADC SGP-a u pogledu poslovnika Zajedničkog vijeća i poslovnika Odbora za trgovinu i razvoj.

               Stranke Sporazuma raspravljale su o tim poslovnicima te su se dogovorile da bi ih, uz poštovanje EU-ovih postupaka donošenja odluka, trebalo donijeti na prvom sastanku Zajedničkog vijeća koji je predviđen za prvu polovinu 2019.

               Sadržaj priloženih poslovnika vrlo je sličan sadržaju poslovnika iz drugih sporazuma o gospodarskom partnerstvu ili drugih trgovinskih sporazuma.

               Poslovnik je nužan za dovršetak institucijskog okvira Sporazuma, a time i za osiguravanje nesmetane provedbe Sporazuma.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  1
               .

               4.1.2.Primjena u ovom slučaju

               Zajedničko vijeće tijelo je osnovano sporazumom, tj. Sporazumom o gospodarskom partnerstvu između EU-a i država SADC SGP-a.

               Akt koji treba donijeti Zajedničko vijeće akt je koji proizvodi pravne učinke. Prema međunarodnom pravu predviđeni akt bit će obvezujuć u skladu s člankom 102. stavkom 2. Sporazuma.

               Predviđenim aktom ne dopunjuje se niti izmjenjuje institucijski okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prvenstveno ovisi o cilju i sadržaju predviđenog akta o kojemu se donosi stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi i to onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalna pravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               2018/0374 (NLE)

               Prijedlog

               ODLUKE VIJEĆA

               o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Zajedničkog vijeća i poslovnika Odbora za trgovinu i razvoj

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207., u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Europska unija i njezine države članice potpisale su Sporazum o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, 10. lipnja 2016.
                  2
                („Sporazum”). Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Eswatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               (2)U skladu s člankom 102. stavkom 1. Sporazuma, Zajedničko vijeće može donositi odluke o svim pitanjima obuhvaćenima ovim Sporazumom. U skladu s člankom 101. stavkom 3. točkama (h) i (i) Zajedničko vijeće utvrđuje vlastiti poslovnik i poslovnik Odbora za trgovinu i razvoj.

               (3)Zajedničko vijeće na svojem prvom sastanku treba donijeti odluke u vezi sa svojim poslovnikom i poslovnikom Odbora za trgovinu i razvoj.

               (4)Primjereno je utvrditi stajalište koje u ime Unije treba donijeti Zajedničko vijeće jer će predviđena odluka Zajedničkog vijeća biti obvezujuća za Uniju,

               DONIJELO JE OVU ODLUKU:

               Članak 1.

               Stajalište koje treba donijeti u ime Unije na prvom sastanku Zajedničkog vijeća temelji se na nacrtu odluke Zajedničkog vijeća u vezi s poslovnikom Zajedničkog vijeća i poslovnikom Odbora za trgovinu i razvoj, koji je priložen ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

                     (2)

                        Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane (SL L 250, 16.9.2016., str. 3).

    ---documentbreak---

               EUROPSKA KOMISIJA
            Bruxelles, 5.11.2018.
            COM(2018) 724 final
            PRILOG

            Prijedlogu odluke Vijeća
            o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika Zajedničkog vijeća i poslovnika Odbora za trgovinu i razvoj

               PRIVITAK

               ODLUKA br. 1 ZAJEDNIČKOG VIJEĆA

               od

               o donošenju poslovnika Zajedničkog vijeća i poslovnika Odbora za trgovinu i razvoj

               ZAJEDNIČKO VIJEĆE,

               uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”), potpisan u Kasaneu 10. lipnja 2016., a posebno njegove članke 100., 101. i 102.,

               DONIJELO JE OVU ODLUKU:

               1.Utvrđuje se Poslovnik Zajedničkog vijeća kako je navedeno u Prilogu I.

               2.Utvrđuje se Poslovnik Odbora za trgovinu i razvoj kako je navedeno u Prilogu II.

               3.Ova Odluka stupa na snagu na dan donošenja.

               Sastavljeno u  ................ dana …………………

                        Za Zajedničko vijeće

                        Ministar trgovine

                        Predstavnik EU-a

               PRILOG I.

               POSLOVNIK ZAJEDNIČKOG VIJEĆA

               POGLAVLJE I.

               USTROJ

               Članak 1.

               Sastav i predsjednik

               1.Zajedničko vijeće osnovano člankom 100. Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”) obavlja svoje dužnosti kako je predviđeno člancima 100. i 101. Sporazuma.

               2.Upućivanje na „stranke” u ovom Poslovniku u skladu je s definicijom utvrđenom u članku 104. Sporazuma.

               3.Kako je predviđeno člankom 101. stavkom 1. Sporazuma, Zajedničko vijeće sastavljeno je, s jedne strane, od relevantnih članova Vijeća EU-a i relevantnih članova Europske komisije ili njihovih predstavnika i, s druge strane, relevantnih ministara država SADC SGP-a ili njihovih predstavnika.

               4.Zajedničkim vijećem na ministarskoj razini naizmjence predsjedaju predstavnik Vijeća Europske unije i predstavnik Europske komisije u ime EU-a i predstavnik država SADC SGP-a. Prvim sastankom Zajedničkog vijeća supredsjedaju stranke.

               5.Mandat prvog predsjedanja počinje na dan prvog sastanka Zajedničkog vijeća i završava 31. prosinca iste godine.

               Članak 2.

               Sastanci

               1.Kako je predviđeno u članku 102. stavku 4., Zajedničko vijeće sastaje se redovito najmanje svake dvije (2) godine i izvanredno kad god to okolnosti zahtijevaju, ako se stranke tako usuglase.

               2.Sastanci se naizmjence održavaju u Bruxellesu ili na državnom području jedne od država SADC SGP-a, osim ako se stranke dogovore drukčije.

               3.Osim ako se stranke dogovore drukčije, sastanke Zajedničkog vijeća saziva stranka predsjedateljica, nakon savjetovanja s drugom strankom.

               4.Stranke se mogu dogovoriti da se sastanci Zajedničkog vijeća održavaju elektroničkim putem.

               Članak 3.

               Promatrači

               Zajedničko vijeće može odlučiti pozvati promatrače na ad hoc osnovi i odrediti koje će točke dnevnog reda biti otvorene za te promatrače.

               Članak 4.

               Tajništvo

               1.Stranka koja je domaćin sastanka Zajedničkog vijeća djeluje kao tajništvo.

               2.Kad se sastanak održava elektroničkim putem, stranka predsjedateljica djeluje kao tajništvo.

               POGLAVLJE II.

               NAČIN RADA

               Članak 5.

               Dokumenti

               Ako se vijećanja Zajedničkog vijeća temelje na pisanim popratnim dokumentima, takvi se dokumenti označavaju brojevima i tajništvo Zajedničkog vijeća prosljeđuje ih kao dokumente Zajedničkog vijeća.

               Članak 6.

               Obavješćivanje i dnevni red sastanaka

               1.Tajništvo obavješćuje stranke o sazivanju sastanka i od njih zahtijeva da dostave prijedloge za dnevni red u roku od trideset (30) dana prije sastanka. Ako je potrebno razmotriti hitan slučaj i/ili nepredviđene okolnosti sastanak se može sazvati u kratkom roku.

               2.Tajništvo Zajedničkog vijeća sastavlja privremeni dnevni red za svaki sastanak. Tajništvo ga zatim prosljeđuje predsjedniku i članovima Zajedničkog vijeća najkasnije četrnaest (14) dana prije početka sastanka.

               3.Privremeni dnevni red obuhvaća točke čije su uključivanje na dnevni red stranke zatražile od tajništva Zajedničkog vijeća.

               4.Zajedničko vijeće donosi dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.

               5.Predsjednik Zajedničkog vijeća može uz suglasnost svih stranaka pozvati stručnjake da prisustvuju sastancima kako bi pružili informacije o određenim temama.

               Članak 7.

               Izvješće sa sastanka

               Osim ako stranke dogovore drukčije, izvješće sa svakog sastanka sastavlja tajništvo Zajedničkog vijeća i usvaja se na kraju svakog sastanka.

               Članak 8.

               Odluke i preporuke

               1.Kako je predviđeno člankom 102. Sporazuma, Zajedničko vijeće donosi odluke i preporuke konsenzusom u slučajevima predviđenima Sporazumom.

               2.Ako Zajedničko vijeće u skladu sa Sporazumom ima ovlast donositi odluke ili preporuke, takvi se akti u izvješćima sa sastanaka nazivaju „odluka” ili „preporuka”. Tajništvo Zajedničkog vijeća svaku donesenu odluku i preporuku označuje serijskim brojem i datumom donošenja te navodi opis njezina predmeta. U svakoj odluci ili preporuci predviđen je datum stupanja na snagu.

               3.Ako država SADC SGP-a nije prisutna, tajništvo priopćuje odluke i/ili preporuke sa sastanka članici koja nije mogla prisustvovati sastanku. Država SADC SGP-a dostavlja pisani odgovor u roku od deset (10) kalendarskih dana od slanja odluka i/ili preporuka i u njemu navodi odluke i/ili preporuke s kojima nije suglasna te razloge svoje nesuglasnosti. Ako se prethodno spomenuti pisani odgovor ne dostavi u roku od deset (10) kalendarskih dana, odluke i/ili preporuke smatraju se donesenima. Ako država SADC SGP-a koja nije prisustvovala nije suglasna s odlukama i/ili preporukama, primjenjuje se postupak iz stavka 4.

               4.U razdoblju između sastanaka, Zajedničko vijeće može donositi odluke i preporuke pisanim postupkom ili elektroničkim putem ako se stranke tako dogovore. Pisani postupak sastoji se od razmjene nota između predstavnika stranaka.

               5.Odluke i preporuke koje donese Zajedničko vijeće ovjeravaju se tako da njihovu vjerodostojnu presliku potpišu predstavnik Europske unije i predstavnik država SADC SGP-a.

               Članak 9.

               Javni pristup

               1.Osim ako se odluči drukčije, sastanci Zajedničkog vijeća nisu otvoreni za javnost.

               2.Stranke mogu odlučiti objaviti odluke i preporuke Zajedničkog vijeća.

               POGLAVLJE III.

               ZAVRŠNE ODREDBE

               Članak 10.

               Troškovi

               1.Svaka stranka snosi troškove osoblja, putovanja i dnevnica te poštanske i telekomunikacijske troškove koji joj nastanu u vezi sa sudjelovanjem na sastancima Zajedničkog vijeća.

               2.Troškove povezane s organizacijom sastanaka, pružanjem usluga usmenog prevođenja i pripremanjem dokumenata snosi stranka koja je domaćin sastanka.

               Članak 11.

               Odbor za trgovinu i razvoj

               Kako je predviđeno člankom 103. stavkom 5. Sporazuma, Odbor za trgovinu i razvoj izvješćuje Zajedničko vijeće.

               Članak 12.

               Izmjena Poslovnika

               Ovaj se Poslovnik može izmijeniti u pisanom obliku odlukom Zajedničkog vijeća u skladu s člankom 8.

               PRILOG II.

               POSLOVNIK ODBORA ZA TRGOVINU I RAZVOJ

               POGLAVLJE I.

               USTROJ

               Članak 1.

               Sastav i predsjednik

               1.Odbor za trgovinu i razvoj osnovan u skladu s člankom 103. Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”) obavlja svoje dužnosti kako je predviđeno člankom 103. Sporazuma.

               2.Upućivanje na „stranke” u ovom Poslovniku u skladu je s definicijom utvrđenom u članku 104. Sporazuma.

               3.Kako je predviđeno u članku 103. stavku 1. Sporazuma, Odbor za trgovinu i razvoj sastavljen je od predstavnika stranaka, obično na razini visokih dužnosnika.

               4.Kako je predviđeno u članku 103. stavku 2. Sporazuma, Odborom za trgovinu i razvoj naizmjence predsjedaju visoki dužnosnik Europske komisije i visoki dužnosnik država SADC SGP-a. Prvim sastankom Odbora za trgovinu i razvoj naizmjence supredsjedaju visoki dužnosnik Europske unije i visoki dužnosnik država SADC SGP-a.

               5.Mandat prvog predsjedanja počinje na dan prvog sastanka Odbora za trgovinu i razvoj i završava 31. prosinca iste godine.

               Članak 2.

               Sastanci

               1.Odbor za trgovinu i razvoj sastaje se najmanje jedanput godišnje ili na zahtjev jedne od stranaka. Sastanci se naizmjence održavaju u Bruxellesu ili na državnom području jedne od država SADC SGP-a, osim ako se stranke dogovore drukčije.

               2.Osim ako se stranke dogovore drukčije, sastanke Odbora za trgovinu i razvoj saziva stranka predsjedateljica, nakon savjetovanja s drugom strankom.

               3.Stranke se mogu dogovoriti da se sastanci Odbora za trgovinu i razvoj održavaju elektroničkim putem.

               Članak 3.

               Promatrači

               Odbor za trgovinu i razvoj može odlučiti pozvati promatrače na ad hoc osnovi i odrediti koje će točke dnevnog reda biti otvorene za te promatrače.

               Članak 4.

               Tajništvo

               1.Stranka koja je domaćin sastanka Odbora za trgovinu i razvoj djeluje kao tajništvo.

               2.Kad se sastanak održava elektroničkim putem, stranka predsjedateljica djeluje kao tajništvo.

               POGLAVLJE II.

               NAČIN RADA

               Članak 5.

               Dokumenti

               Ako se vijećanja Odbora za trgovinu i razvoj temelje na pisanim popratnim dokumentima, takvi se dokumenti označavaju brojevima i tajništvo Odbora za trgovinu i razvoj prosljeđuje ih kao dokumente Odbora za trgovinu i razvoj.

               Članak 6.

               Obavješćivanje i dnevni red sastanaka

               1.Tajništvo obavješćuje stranke o sazivanju sastanka i od njih zahtijeva da se očituju o dnevnom redu u roku od 30 dana prije sastanka. Ako je potrebno razmotriti hitan slučaj i/ili nepredviđene okolnosti sastanak se može sazvati u kratkom roku.

               2.Tajništvo Odbora za trgovinu i razvoj sastavlja privremeni dnevni red za svaki sastanak. Tajništvo ga zatim prosljeđuje predsjedniku i članovima Odbora za trgovinu i razvoj najkasnije 14 dana prije početka sastanka.

               3.Privremeni dnevni red obuhvaća točke čije su uključivanje na dnevni red stranke zatražile od tajništva Odbora za trgovinu i razvoj.

               4.Odbor za trgovinu i razvoj usvaja dnevni red na početku svakog sastanka. U dnevni red moguće je uključiti točke koje se ne nalaze na privremenom dnevnom redu ako se stranke tako dogovore.

               5.Predsjednik Odbora za trgovinu i razvoj može uz suglasnost svih stranaka pozvati stručnjake da prisustvuju sastancima kako bi pružili informacije o određenim temama.

               Članak 7.

               Izvješće sa sastanka

               Osim ako se stranke dogovore drukčije, izvješće sa svakog sastanka sastavlja tajništvo Odbora za trgovinu i razvoj i usvaja se na kraju svakog sastanka.

               Članak 8.

               Odluke i preporuke

               1.Kako je predviđeno u članku 103. stavku 6. Sporazuma, Odbor za trgovinu i razvoj  donosi odluke ili preporuke konsenzusom u slučajevima predviđenima Sporazumom ili ako mu Zajedničko vijeće delegira tu ovlast.

               2.Ako je Odbor za trgovinu i razvoj na temelju Sporazuma ovlašten donositi odluke ili preporuke ili ako mu je tu ovlast delegiralo Zajedničko vijeće, takvi se akti u izvješćima sa sastanaka nazivaju „odluka“ ili „preporuka”. Tajništvo Odbora za trgovinu i razvoj svaku donesenu odluku i preporuku označuje serijskim brojem i datumom donošenja te navodi opis njezina predmeta. U svakoj odluci ili preporuci predviđen je datum stupanja na snagu.

               3.Ako država SADC SGP-a nije prisutna, tajništvo priopćuje odluke i/ili preporuke sa sastanka članici koja nije mogla prisustvovati sastanku. Država SADC SGP-a dostavlja pisani odgovor u roku od 10 kalendarskih dana od slanja odluka i/ili preporuka i u njemu navodi odluke i/ili preporuke s kojima nije suglasna te razloge svoje nesuglasnosti. Ako se prethodno spomenuti pisani odgovor ne dostavi u roku od 10 kalendarskih dana, odluke i/ili preporuke smatraju se donesenima. Ako država SADC SGP-a koja nije prisustvovala nije suglasna s odlukama i/ili preporukama, primjenjuje se postupak iz stavka 4.

               4.U razdoblju između sastanaka, Odbor za trgovinu i razvoj može donositi odluke i preporuke pisanim postupkom ili elektroničkim putem ako se stranke tako dogovore. Pisani postupak sastoji se od razmjene nota između predstavnika stranaka.

               5.Odluke i preporuke koje donese Odbor za trgovinu i razvoj ovjeravaju se tako da njihovu vjerodostojnu presliku potpišu predstavnik Europske unije i predstavnik država SADC SGP-a.

               Članak 9.

               Javni pristup

               1.Osim ako se odluči drukčije, sastanci Odbora za trgovinu i razvoj nisu otvoreni za javnost.

               2.Stranke mogu odlučiti objaviti odluke i preporuke Odbora za trgovinu i razvoj.

               POGLAVLJE III.

               ZAVRŠNE ODREDBE

               Članak 10.

               Troškovi

               1.Svaka stranka snosi troškove osoblja, putovanja i dnevnica te poštanske i telekomunikacijske troškove koji joj nastanu u vezi sa sudjelovanjem na sastancima Odbora za trgovinu i razvoj.

               2.Troškove povezane s organizacijom sastanaka, pružanjem usluga usmenog prevođenja i pripremanjem dokumenata snosi stranka koja je domaćin sastanka.

               Članak 11.

               Posebni odbori i druga tijela

               1.Posebni odbor za carine i olakšavanje trgovine osnovan na temelju članka 50. Sporazuma, poljoprivredno partnerstvo uspostavljeno na temelju članka 68. Sporazuma i Posebni odbor o oznakama zemljopisnog podrijetla i trgovini vinima i jakim alkoholnim pićima osnovan na temelju članka 13. Protokola 3. uz Sporazum izvješćuju Odbor za trgovinu i razvoj.

               2.Kako je predviđeno u članku 50. stavku 2. točki (f) Sporazuma i članku 13. stavku 5. Protokola 3. uz Sporazum, Posebni odbor za carine i olakšavanje trgovine i Posebni odbor o oznakama zemljopisnog podrijetla i trgovini vinima i jakim alkoholnim pićima utvrđuje vlastiti poslovnik.

               3.Kako je predviđeno člankom 68. stavkom 3. Sporazuma, operativna pravila za poljoprivredno partnerstvo utvrđuju se zajedničkim sporazumom stranaka koje djeluju u okviru Odbora za razvoj i trgovinu.

               4.Kako je predviđeno u članku 103. stavku 3. Sporazuma, Odbor za trgovinu i razvoj može osnovati bilo kakvu posebnu tehničku skupinu koja će se baviti konkretnim pitanjima iz područja njegove nadležnosti.

               5.Odbor za trgovinu i razvoj utvrđuje poslovnik posebnih tehničkih skupina. Odbor za trgovinu i razvoj može odlučiti ukinuti posebne tehničke skupine te definirati ili izmijeniti njihov opis poslova.

               6.Posebne tehničke skupine izvješćuju Odbor za trgovinu i razvoj nakon svakog sastanka.

               Članak 12.

               Izmjena Poslovnika

               Ovaj se Poslovnik može izmijeniti u pisanom obliku odlukom Odbora za trgovinu i razvoj u skladu s člankom 8.


               EUROPSKA KOMISIJA
            Bruxelles, 5.11.2018.
            COM(2018) 729 final
            2018/0377(NLE)
            Prijedlog
            ODLUKE VIJEĆA
            o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika o izbjegavanju i rješavanju sporova i kodeksa ponašanja za arbitre i posrednike

               OBRAZLOŽENJE

               1.Predmet prijedloga

               Ovaj se prijedlog odnosi na odluku o utvrđivanju stajališta koje u ime Unije treba donijeti Zajedničko vijeće osnovano Sporazumom o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, u vezi s predviđenim donošenjem poslovnika o izbjegavanju i rješavanju sporova i kodeksa ponašanja za arbitre i posrednike.

               2.Kontekst prijedloga

               2.1.Sporazum o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane

               Cilj je Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane („Sporazum”):

               (a)doprinijeti smanjenju i iskorjenjivanju siromaštva uspostavom trgovinskog partnerstva koje je u skladu s ciljem održivog razvoja, milenijskim razvojnim ciljevima i Sporazumom iz Cotonoua;

               (b)promicati regionalnu integraciju, gospodarsku suradnju i dobro upravljanje radi uspostave i provedbe učinkovitog, predvidljivog i transparentnog regionalnog regulatornog okvira za trgovinu i ulaganja između stranaka i među državama SADC SGP-a;

               (c)promicati postupnu integraciju država SADC SGP-a u svjetsko gospodarstvo u skladu s njihovim političkim odlukama i razvojnim prioritetima;

               (d)poboljšati sposobnosti država SADC SGP-a u području trgovinske politike i pitanja povezanih s trgovinom;

               (e)podupirati uvjete za povećanje ulaganja i broja inicijativa u privatnom sektoru te poboljšati sposobnost opskrbe, konkurentnost i gospodarski rast u državama SADC SGP-a; i

               (f)jačati postojeće odnose između stranaka na temelju solidarnosti i uzajamnog interesa.

               Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Eswatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               2.2.Zajedničko vijeće

               Člankom 100. Sporazuma osniva se Zajedničko vijeće i utvrđuje da ono „nadzire provedbu ovog Sporazuma i njome upravlja”.

               Člankom 101. Sporazuma utvrđeno je da je Zajedničko vijeće sastavljeno, s jedne strane, od relevantnih članova Vijeća EU-a i relevantnih članova Europske komisije ili njihovih predstavnika i, s druge strane, relevantnih ministara država SADC SGP-a ili njihovih predstavnika.

               Člankom 89. stavkom 1. predviđeno je da Zajedničko vijeće donosi poslovnik i kodeks ponašanja u skladu s dijelom III. Sporazuma koji se odnosi na izbjegavanje i rješavanje sporova.

               Člankom 102. Sporazuma predviđeno je da Zajedničko vijeće donosi odluke konsenzusom i da su te odluke obvezujuće za stranke.

               2.3.Predviđeni akt Zajedničkog vijeća

               Zajedničko vijeće na svojem prvom sastanku treba donijeti odluke o donošenju poslovnika o izbjegavanju i rješavanju sporova i kodeksa ponašanja za arbitre i posrednike („predviđeni akt”).

               Svrha je predviđenog akta uspostaviti operativni okvir za odredbe Sporazuma iz dijela III. o izbjegavanju i rješavanju sporova.

               3.Stajalište koje treba donijeti u ime Unije

               Ovim Prijedlogom odluke Vijeća utvrđuje se stajalište koje u ime Unije treba donijeti Zajedničko vijeće osnovano Sporazumom o gospodarskom partnerstvu između EU-a i država SADC SGP-a u pogledu donošenja poslovnika o sprječavanju i rješavanju sporova i kodeksa ponašanja za arbitre i posrednike.

               Stranke Sporazuma dogovorile su se o tim nacrtima odluka i te bi nacrte, uz poštovanje EU-ovih postupaka donošenja odluka, trebalo donijeti na prvom sastanku Zajedničkog vijeća koji je predviđen za prvu polovinu 2019.

               Sadržaj priloženog poslovnika i kodeksa ponašanja vrlo je sličan sadržaju poslovnika i kodeksa ponašanja iz drugih sporazuma o gospodarskom partnerstvu ili drugih trgovinskih sporazuma.

               Te su odluke nužne za primjenu odredbi Sporazuma iz dijela III. o izbjegavanju i rješavanju sporova, a time i za osiguravanje nesmetane provedbe Sporazuma.

               4.Pravna osnova

               4.1.Postupovna pravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali „mogu presudno utjecati na sadržaj propisa koje donese zakonodavac Unije”
                  1
               .

               4.1.2.Primjena u ovom slučaju

               Zajedničko vijeće tijelo je osnovano sporazumom, tj. Sporazumom o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane.

               Akt koji treba donijeti Zajedničko vijeće akt je koji proizvodi pravne učinke. Prema međunarodnom pravu predviđeni akt bit će obvezujuć u skladu s člankom 102. Sporazuma.

               Predviđenim aktom ne dopunjuje se niti izmjenjuje institucijski okvir Sporazuma.

               Stoga je postupovna pravna osnova predložene odluke članak 218. stavak 9. UFEU-a.

               4.2.Materijalna pravna osnova

               4.2.1.Načela

               Materijalna pravna osnova za odluku na temelju članka 218. stavka 9. UFEU-a prvenstveno ovisi o cilju i sadržaju predviđenog akta o kojemu se donosi stajalište u ime Unije. Ako predviđeni akt ima dva cilja ili dva elementa te ako se može utvrditi da je jedan od tih dvaju ciljeva ili elemenata glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnoj pravnoj osnovi i to onoj koju zahtijeva glavni ili prevladavajući cilj ili element.

               4.2.2.Primjena u ovom slučaju

               Glavni cilj i sadržaj predviđenog akta odnose se na zajedničku trgovinsku politiku.

               Stoga je materijalna pravna osnova predložene odluke članak 207. UFEU-a.

               4.3.Zaključak

               Pravna osnova predložene odluke trebao bi biti članak 207. UFEU-a u vezi s člankom 218. stavkom 9. UFEU-a.

               2018/0377 (NLE)

               Prijedlog

               ODLUKE VIJEĆA

               o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika o izbjegavanju i rješavanju sporova i kodeksa ponašanja za arbitre i posrednike

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207., u vezi s njegovim člankom 218. stavkom 9.,

               uzimajući u obzir prijedlog Europske komisije,

               budući da:

               (1)Europska unija i njezine države članice potpisale su Sporazum o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC”), s druge strane, 10. lipnja 2016. („Sporazum”). Sporazum se od 10. listopada 2016. privremeno primjenjuje između Europske unije i njezinih država članica, s jedne strane, i Bocvane, Lesota, Namibije, Eswatinija i Južne Afrike, s druge strane, i od 4. veljače 2018. između Europske unije i njezinih država članica, s jedne strane, i Mozambika, s druge strane.

               (2)U skladu s člankom 102. stavkom 1. Sporazuma, Zajedničko vijeće može donositi odluke o svim pitanjima obuhvaćenima ovim Sporazumom. Člankom 89. stavkom 1. predviđeno je da Zajedničko vijeće donosi poslovnik i kodeks ponašanja u skladu s dijelom III. Sporazuma koji se odnosi na izbjegavanje i rješavanje sporova.

               (3)Zajedničko vijeće na svojem prvom sastanku treba donijeti odluke u vezi s poslovnikom o izbjegavanju i rješavanju sporova te kodeksom ponašanja za arbitre i posrednike.

               (4)Primjereno je utvrditi stajalište koje u ime Unije treba donijeti Zajedničko vijeće jer će predviđena odluka biti obvezujuća za Uniju.

               (5)Donošenje poslovnika i kodeksa ponašanja predviđeno je u dijelu III. Sporazuma,

               DONIJELO JE OVU ODLUKU:

               Članak 1.

               Stajalište koje treba donijeti u ime Unije na prvom sastanku Zajedničkog vijeća temelji se na nacrtu odluke Zajedničkog vijeća u vezi s poslovnikom o izbjegavanju i rješavanju sporova i kodeksom ponašanja za arbitre i posrednike, koji je priložen ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda Europske unije od 7. listopada 2014., Njemačka protiv Vijeća, C-399/12, ECLI:EU:C:2014:2258, točke od 61. do 64.

    ---documentbreak---

               EUROPSKA KOMISIJA
            Bruxelles, 5.11.2018.
            COM(2018) 729 final
            PRILOG

            Prijedlogu odluke Vijeća
            o stajalištu koje u ime Unije treba donijeti Zajedničko vijeće osnovano na temelju Sporazuma o gospodarskom partnerstvu između Europske unije i njezinih država članica, s jedne strane, i država SADC SGP-a, s druge strane, u pogledu donošenja poslovnika o izbjegavanju i rješavanju sporova i kodeksa ponašanja za arbitre i posrednike

               PRIVITAK

               ODLUKA Br. 2 ZAJEDNIČKOG VIJEĆA

               od …

               o donošenju Poslovnika o izbjegavanju i rješavanju sporova i Kodeksa ponašanja za arbitre i posrednike

               ZAJEDNIČKO VIJEĆE,

               uzimajući u obzir Sporazum o gospodarskom partnerstvu između Europske unije i njezinih država članica, s jedne strane, i država Sporazuma o gospodarskom partnerstvu Južnoafričke razvojne zajednice („SADC SGP”), s druge strane („Sporazum”), potpisan u Kasaneu 10. lipnja 2016., a posebno njegov članak 89. stavak 1. i članke 100., 101.,102.,

               DONIJELO JE OVU ODLUKU:

               1.Utvrđuje se Poslovnik o izbjegavanju i rješavanju sporova kako je navedeno u Prilogu I.

               2.Utvrđuje se Kodeks ponašanja za arbitre i posrednike kako je navedeno u Prilogu II.

               3.Ova Odluka stupa na snagu na dan donošenja.

               Sastavljeno u … dana …

                        Za Zajedničko vijeće

                        Ministar trgovine

                        Predstavnik EU-a

               PRILOG I.

               POSLOVNIK O IZBJEGAVANJU I RJEŠAVANJU SPOROVA

               Članak I.

               Definicije

               1.U DIJELU III. (Izbjegavanje i rješavanje sporova) Sporazuma i u okviru ovog Poslovnika:

               (a)„administrativno osoblje”, u odnosu na arbitra, znači osobe koje su pod njegovim vodstvom i nadzorom, osim pomoćnika;

               (b)„savjetnik” znači osoba koju je stranka angažirala kako bi je savjetovala i pomagala joj u arbitražnom postupku;

               (c)„Sporazum” znači Sporazum o gospodarskom partnerstvu između Europske unije i država SADC SGP-a, potpisan 10. lipnja 2016.;

               (d)„arbitar” znači član arbitražnog vijeća;

               (e)„arbitražno vijeće” znači vijeće osnovano na temelju članka 80. (Osnivanje arbitražnog vijeća) Sporazuma ;

               (f)„pomoćnik” znači osoba koja u okviru mandata arbitra te pod njegovim vodstvom i nadzorom obavlja istraživanje ili pomaže arbitru;

               (g)stranka koja se žali” znači bilo koja stranka koja zahtijeva osnivanje arbitražnog vijeća na temelju članka 80. (Osnivanje arbitražnog vijeća) Sporazuma;

               (h)„dan” znači kalendarski dan;

               (i)„stranka” znači stranka u sporu;

               (j)„stranka protiv koje se žali” znači stranka koja navodno krši odredbe iz članka 76. (Područje primjene) Sporazuma; i

               (k)„predstavnik stranke” znači zaposlenik ili bilo koja osoba koju je imenovalo ministarstvo, vladina agencija ili bilo koje drugo javno tijelo stranke, koja zastupa stranku u sporu na temelju ovog Sporazuma.

               Članak II.

               Obavijesti

               1.Svi zahtjevi, obavijesti, pisani podnesci i drugi dokumenti:

               (a)koje dostavlja arbitražno vijeće istodobno se šalju objema strankama;

               (b)koje stranka upućuje arbitražnom vijeću istodobno se u preslici dostavljaju drugoj stranci; i

               (b)koje stranka upućuje drugoj stranci istodobno se prema potrebi u preslici dostavljaju arbitražnom vijeću.

               2.Sve obavijesti iz stavka 1. ovog članka dostavljaju se elektroničkom poštom ili, prema potrebi, bilo kojim drugim telekomunikacijskim sredstvom kojim je moguće dokazati slanje obavijesti. Osim ako se dokaže drukčije, smatra se da je obavijest dostavljena na dan slanja.

               3.Sve obavijesti upućuju se Glavnoj upravi za trgovinu Europske komisije Europske unije, odnosno koordinatoru država SADC SGP-a, kako je predviđeno člankom 105. Sporazuma.

               4.Manje administrativne pogreške u zahtjevima, obavijestima, pisanim podnescima i drugim dokumentima u vezi s postupkom arbitražnog vijeća mogu se ispraviti dostavom novog dokumenta s jasno označenim izmjenama.

               5.Ako posljednji dan za dostavu dokumenta pada na državni praznik Europske komisije ili predmetne države ili država SADC SGP-a, smatra se da je dokument dostavljen sljedećeg radnog dana.

               6.Ovisno o prirodi spora, svi zahtjevi i obavijesti upućeni Odboru za trgovinu i razvoj EU–SADC dostavljaju se u preslici drugim relevantnim pododborima osnovanima na temelju Sporazuma.

               Članak III.

               Imenovanje arbitara

               1.Ako se u skladu s člankom 80. Sporazuma arbitra bira ždrijebom, predsjednik Odbora za trgovinu i razvoj odmah obavješćuje stranke o datumu, vremenu i mjestu provođenja ždrijeba.

               2.Stranke mogu biti prisutne tijekom ždrijeba te se ždrijeb provodi sa strankom ili strankama koje su prisutne.

               3.Predsjednik Odbora za trgovinu i razvoj sve osobe izabrane da obavljaju dužnost arbitra pisanim putem obavješćuje o njihovu imenovanju. Svaka osoba objema strankama potvrđuje svoju raspoloživost u roku od pet (5) dana od primitka obavijesti o svojem imenovanju.

               4.Ako u trenutku podnošenja zahtjeva na temelju članka 80. stavka 3. Sporazuma popis iz članka 94. Sporazuma nije utvrđen ili ne sadržava dovoljan broj imena, arbitri se biraju ždrijebom među osobama koje su službeno predložile jedna ili obje stranke.

               Članak IV.

               Organizacijski sastanak

               1.Osim ako se dogovore drukčije, stranke se sastaju s arbitražnim vijećem u roku od deset (10) dana od njegova osnivanja kako bi se utvrdila pitanja koja stranke ili arbitražno vijeće smatraju potrebnima, uključujući:

               (a)naknadu i troškove koji se plaćaju arbitrima, koji moraju biti u skladu sa standardima Svjetske trgovinske organizacije;

               (b)naknadu koja se plaća pomoćniku/pomoćnicima, čiji ukupni iznos ne smije biti veći od 50 % naknade arbitrima; ili

               (c)vremenski raspored postupka.

               2.Arbitri i predstavnici stranaka na tom sastanku mogu sudjelovati telefonski ili putem videokonferencije.

               Članak V.

               Opis poslova

               1.Osim ako se stranke dogovore drukčije, u roku od sedam (7) dana od dana osnivanja arbitražnog vijeća, arbitražno vijeće obavlja sljedeće poslove:

               (a)ispituje, s obzirom na odgovarajuće odredbe Sporazuma na koje se pozivaju stranke, pitanje izneseno u zahtjevu za osnivanje arbitražnog vijeća;

               (b)donosi zaključke o usklađenosti predmetne mjere s odredbama Sporazuma iz članka 76. Sporazuma; i

               (c)podnosi izvješće u skladu s člancima 81. i 82. Sporazuma.

               2.Ako stranke dogovore drukčiji opis poslova, o njemu moraju obavijestiti arbitražno vijeće u roku utvrđenom u stavku 1. ovog članka.

               Članak VI.

               Pisani podnesci

               Stranka koja se žali dostavlja svoj pisani podnesak najkasnije dvadeset (20) dana od dana osnivanja arbitražnog vijeća. Stranka protiv koje se žali dostavlja svoj pisani podnesak najkasnije dvadeset (20) dana od dana dostave pisanog podneska stranke koja se žali.

               Članak VII.

               Rad arbitražnog vijeća

               1.Predsjednik arbitražnog vijeća predsjedava svim sastancima arbitražnog vijeća. Arbitražno vijeće predsjedniku može prenijeti ovlast za donošenje upravnih i postupovnih odluka.

               2.Osim ako je u dijelu III. Sporazuma ili ovom Poslovniku određeno drukčije, arbitražno vijeće svoje aktivnosti može obavljati s pomoću bilo kojeg sredstva, uključujući telefon, telefaks i računalne veze.

               3.U vijećanjima arbitražnog vijeća mogu sudjelovati samo arbitri, ali arbitražno vijeće može svojim pomoćnicima dopustiti da budu prisutni.

               4.Sastavljanje odluka i izvješća u isključivoj je nadležnosti arbitražnog vijeća i ne može se delegirati.

               5.Ako se pojavi postupovno pitanje koje nije obuhvaćeno dijelom III. Sporazuma i njegovim prilozima, arbitražno vijeće nakon savjetovanja sa strankama može donijeti odgovarajući postupak koji je u skladu s tim odredbama.

               6.Ako smatra da je potrebno promijeniti neki od rokova postupka, osim rokova utvrđenih u dijelu III. Sporazuma, ili da je potrebna bilo kakva druga postupovna ili upravna prilagodba, arbitražno vijeće nakon savjetovanja sa strankama stranke pisanim putem obavješćuje o razlozima te promjene ili prilagodbe te o roku ili potrebnoj prilagodbi.

               Članak VIII.

               Zamjena

               1.Ako arbitar ne može sudjelovati u postupku, ako odstupi ili mora biti zamijenjen, bira se njegova zamjena u skladu s člankom 80. stavkom 3. Sporazuma.

               2.Ako stranka smatra da arbitar ne ispunjava zahtjeve iz Priloga II. (Kodeksa ponašanja za arbitre i posrednike) te da ga zbog toga treba zamijeniti, ta stranka o tome obavješćuje drugu stranku u roku od petnaest (15) dana od trenutka kada dobije dostatne dokaze o arbitrovu navodnom neispunjenju zahtjeva iz Priloga II. (Kodeksa ponašanja za arbitre i posrednike).

               3.Stranke se savjetuju u roku od petnaest (15) dana od dostave obavijesti drugoj stranci.

               4.Stranke obavješćuju arbitra o njegovu navodnom neispunjavanju zahtjeva te od njega mogu zatražiti da poduzme korake kako bi ispravio neusklađenost. Stranke mogu, ako se tako dogovore, razriješiti arbitra dužnosti i izabrati novog u skladu s člankom 80. Sporazuma.

               5.Ako se stranke ne uspiju dogovori o potrebi zamjene arbitra, koji nije predsjednik arbitražnog vijeća, bilo koja od njih može zatražiti da se to pitanje uputi predsjedniku arbitražnog vijeća čija je odluka konačna.

               6.Ako predsjednik arbitražnog vijeća utvrdi da arbitar ne ispunjava zahtjeve iz Priloga II. (Kodeks ponašanja za arbitre i posrednike), bira se novi arbitar u skladu s člankom 80. Sporazuma.

               7.Ako se stranke ne uspiju dogovoriti o potrebi zamjene predsjednika, bilo koja od njih može zatražiti da se to pitanje uputi jednom od preostalih članova s popisa osoba utvrđenog na temelju članka 94. Sporazuma koje su izabrane da djeluju kao predsjednici arbitražnog vijeća. Ime tog člana ždrijebom izvlači predsjednik Odbora za trgovinu i razvoj. Tako izabrana osoba odlučuje o tome ispunjava li predsjednik zahtjeve iz Priloga II. (Kodeks ponašanja za arbitre i posrednike). Ta je odluka konačna.

               Ako odluči da predsjednik ne ispunjava zahtjeve iz Priloga II. (Kodeks ponašanja za arbitre i posrednike), bira se novi predsjednik u skladu s člankom 80. Sporazuma.

               Članak IX.

               Rasprave

               1.Na temelju rasporeda utvrđenog u skladu s člankom IV. stavkom 1. točkom (c), predsjednik arbitražnog vijeća, nakon savjetovanja sa strankama i drugim arbitrima, obavješćuje stranke o datumu, vremenu i mjestu održavanja rasprave. Stranka na čijem se državnom području održava rasprava javno objavljuje tu informaciju, osim ako je rasprava zatvorena za javnost.

               2.Osim ako se stranke dogovore drukčije, rasprava se održava u Bruxellesu ako je stranka koja se žali država SADC SGP-a ili SACU, ovisno o slučaju, i na državnom području država SADC SGP-a ako je stranka koja se žali Europska unija. Ako se spor odnosi na mjeru koju provodi država SADC SGP-a, rasprava se održava na državnom području te države, osim ako ta država arbitražnom vijeću dostavi pisanu obavijest u roku od deset (10) dana od njegova osnivanja da bi se rasprava trebala održati na drugom mjestu.

               3.Stranka protiv koje se žali snosi troškove logističke organizacije rasprave koji, među ostalim, uključuju troškove najma mjesta održavanja rasprave. Ti troškovi ne uključuju troškove pismenog ili usmenog prevođenja ni bilo koje troškove koji su povezani sa savjetnicima, arbitrima, njihovim administrativnim osobljem ili asistentima te koji se plaćaju tim osobama.

               4.Ako se stranke tako dogovore, arbitražno vijeće može sazvati dodatne rasprave.

               5.Svi arbitri moraju biti prisutni tijekom cijele rasprave.

               6.Osim ako se stranke dogovore drukčije, raspravi mogu prisustvovati sljedeće osobe, neovisno o tome jesu li postupci otvoreni za javnost:

               (a)predstavnici stranke;

               (b)savjetnici;

               (c)pomoćnici i administrativno osoblje;

               (d)usmeni prevoditelji, pismeni prevoditelji i sudski zapisničari arbitražnog vijeća; i

               (e)stručnjaci, o kojima arbitražno vijeće odlučuje u skladu s člankom 90. Sporazuma.

               7.Svaka stranka najkasnije sedam (7) dana prije datuma rasprave arbitražnom vijeću i drugoj stranci dostavlja popis imena osoba koje će usmeno iznijeti argumente na raspravi u ime te stranke te popis imena drugih predstavnika ili savjetnika koji će prisustvovati raspravi.

               8.U skladu s člankom 89. stavkom 2. Sporazuma, rasprave arbitražnih vijeća otvorene su za javnost osim ako arbitražno vijeće odluči drukčije po službenoj dužnosti ili na zahtjev stranaka.

               9.Arbitražno vijeće u dogovoru sa strankama odlučuje o odgovarajućoj logističkoj organizaciji i postupcima kako bi se osiguralo učinkovito upravljanje raspravama koje su otvorene za javnost. Ti postupci mogu uključivati emitiranje putem interneta ili upotrebu televizijskog sustava zatvorenog kruga.

               10.Arbitražno vijeće provodi raspravu na sljedeći način, osiguravajući da stranci koja se žali i stranci protiv koje se žali bude dodijeljeno jednako vrijeme za iznošenje argumenata i protuargumenata:

               Argument

               (a)argument stranke koja se žali;

               (b)argument stranke protiv koje se žali.

               Protuargument

               (a)odgovor stranke koja se žali;

               (b)protuodgovor stranke protiv koje se žali.

               11.Arbitražno vijeće može u bilo kojem trenutku tijekom rasprave uputiti pitanja bilo kojoj stranci.

               12.Arbitražno vijeće osigurava da se zapisnik s rasprave sastavi i dostavi strankama u razumnom roku nakon rasprave. Stranke mogu iznijeti primjedbe na zapisnik, a arbitražno vijeće ih može razmotriti.

               13.Svaka stranka može u roku od deset (10) dana od datuma rasprave dostaviti dodatni pisani podnesak u vezi s bilo kojim pitanjem proizašlim tijekom rasprave.

               Članak X.

               Pitanja u pisanom obliku

               1.Arbitražno vijeće može u bilo kojem trenutku tijekom postupka uputiti pitanja u pisanom obliku jednoj ili objema strankama. Sva pitanja upućena jednoj stranci dostavljaju se u preslici drugoj stranci.

               2.Stranka drugoj stranci dostavlja presliku svojih odgovora na pitanja arbitražnog vijeća. Druga stranka ima mogućnost dostaviti pisane primjedbe na odgovore druge stranke u roku od sedam (7) dana od dostave preslike odgovora.

               Članak XI.

               Povjerljivost

               1.Svaka stranka i arbitražno vijeće čuvaju povjerljivost svih informacija koje je druga stranka dostavila arbitražnom vijeću i koje je označila kao povjerljive. Stranka koja arbitražnom vijeću podnosi pisani podnesak koji sadržava povjerljive informacije u roku od petnaest (15) dana dostavlja podnesak bez povjerljivih informacija koji se može javno objaviti.

               2.Ništa u ovom Poslovniku ne sprječava stranku da u javnosti iznosi svoja stajališta pod uvjetom da prilikom upućivanja na informacije koje je dostavila druga stranka ne otkriva nikakve informacije koje je druga stranka označila kao povjerljive.

               3.Arbitražno vijeće sastaje se na zatvorenoj sjednici ako podnesci i argumenti stranke sadržavaju povjerljive poslovne informacije. Stranke poštuju povjerljivost rasprava arbitražnog vijeća ako se održavaju na zatvorenoj sjednici.

               Članak XII.

               Kontakti ex parte

               1.Arbitražno vijeće ne sastaje se sa strankom niti s njom stupa u kontakt u odsutnosti druge stranke.

               2.Arbitar ne smije raspravljati s jednom strankom ili objema strankama ni o jednom aspektu predmeta postupka u odsutnosti drugih arbitara.

               Članak XIII.

               Podnesci amicus curiae

               1.Ako se stranke u roku od pet (5) dana od dana osnivanja arbitražnog vijeća ne dogovore drukčije, arbitražno vijeće može primati nezatražene pisane podneske od fizičkih osoba stranke ili pravnih osoba s poslovnim nastanom na državnom području stranke koje su neovisne o vladama stranaka, pod uvjetom da su:

               (a)dostavljeni arbitražnom vijeću u roku od deset (10) dana od dana osnivanja arbitražnog vijeća;

               (b)izravno povezani s činjeničnim ili pravnim pitanjem koje razmatra arbitražno vijeće;

               (c)da sadržavaju opis osobe koja dostavlja podnesak, uključujući državljanstvo fizičke osobe te mjesto poslovnog nastana, vrstu djelatnosti, pravni status, opće ciljeve i izvor financiranja pravne osobe;

               (d)da je u njima navedena priroda interesa te osobe u postupku pred arbitražnim vijećem; i

               (e)da su sastavljeni na jezicima koje su stranke odabrale u skladu s člankom XV. stavcima 1. i 2. ovog Poslovnika.

               2.Podnesci se dostavljaju strankama kako bi mogle iznijeti svoje primjedbe. Stranke mogu dostaviti primjedbe arbitražnom vijeću u roku od deset (10) dana od dostave.

               3.Arbitražno vijeće u svojem izvješću navodi sve podneske koji su dostavljeni u skladu sa stavkom 1. ovog članka. Arbitražno vijeće nije obvezno u svojem izvješću navoditi argumente iznesene u tim podnescima, međutim, ako to učini, u obzir mora uzeti primjedbe koje su dostavile stranke u skladu sa stavkom 2. ovog članka.

               Članak XIV.

               Hitni slučajevi

               U hitnim slučajevima iz dijela III. Sporazuma arbitražno vijeće nakon savjetovanja sa strankama prema potrebi prilagođava rokove iz ovog Poslovnika. Arbitražno vijeće o tim prilagodbama obavješćuje stranke.

               Članak XV.

               Prevođenje i tumačenje

               1.Tijekom savjetovanjâ iz članka 77. Sporazuma, a najkasnije na sastanku iz članka IV. stavka 1. ovog Poslovnika, stranke se nastoje dogovoriti o zajedničkom radnom jeziku postupka pred arbitražnim vijećem.

               2.Ako se stranke ne mogu dogovoriti o zajedničkom radnom jeziku, primjenjuju se pravila utvrđena u članku 91. stavku 2. Sporazuma.

               3.Stranka protiv koje se žali organizira usmeno prevođenje usmenih podnesaka na jezike koje su odabrale stranke.

               4.Izvješća i odluke arbitražnog vijeća sastavljaju se na jeziku ili jezicima koje su odabrale stranke. Ako se stranke nisu dogovorile o zajedničkom radnom jeziku, privremeno i završno izvješće arbitražnog vijeća sastavlja se na jednom od radnih jezika WTO-a.

               5.Svaka stranka može dostaviti primjedbe u vezi s točnosti bilo kojeg prijevoda dokumenta izrađenog u skladu s ovim Poslovnikom.

               6.Svaka stranka snosi troškove prijevoda svojih pisanih podnesaka. Stranke u jednakoj mjeri snose sve troškove prijevoda odluke.

               Članak XVI.

               Ostali postupci

               Rokovi utvrđeni u ovom Poslovniku prilagođavaju se u skladu s posebnim rokovima predviđenima za donošenje izvješća ili odluke arbitražnog vijeća u postupcima na temelju članaka 84., 85., 86. i 87. Sporazuma.

               ****

               PRILOG II.

               KODEKS PONAŠANJA ZA ARBITRE I POSREDNIKE

               Članak I.

               Definicije

               1.U ovom Kodeksu ponašanja:

               (a)„administrativno osoblje”, u odnosu na arbitra, znači osobe koje su pod njegovim vodstvom i nadzorom, osim pomoćnika;

               (b)„pomoćnik” znači osoba koja u okviru mandata arbitra te pod njegovim vodstvom i nadzorom obavlja istraživanje ili pomaže arbitru;

               (c)„kandidat” znači osoba čije je ime na popisu arbitara iz članka 94. Sporazuma i koju se razmatra za izbor na dužnost arbitara na temelju članka 80. Sporazuma;

               (d)„posrednik” znači osoba koja je odabrana kao posrednik u skladu s člankom 78. Sporazuma;

               (e)„član” ili „arbitar” znači član arbitražnog vijeća osnovanog na temelju članka 80. Sporazuma;

               Članak II.

               Vodeća načela

               1.Radi očuvanja integriteta i nepristranosti mehanizma za rješavanje sporova, svaki kandidat i arbitar mora:

               (a)biti upoznat s ovim Kodeksom ponašanja;

               (b)biti neovisan i nepristran;

               (c)izbjegavati izravne i neizravne sukobe interesa;

               (d)izbjegavati neprimjereno postupanje i dojam neprimjerenosti ili pristranosti;

               (e)poštovati najviše standarde ponašanja; i

               (f)ne smije biti podložan vlastitim interesima, vanjskim pritiscima, političkim interesima, zahtjevima javnosti, odanosti stranci ili strahu od kritike.

               2.Arbitar ne preuzima, izravno ili neizravno, nikakve obveze niti prihvaća povlastice koje bi na bilo koji način utjecale, ili stvarale dojam da utječu, na ispravno obavljanje njegovih dužnosti.

               3.Arbitar ne iskorištava svoj položaj u arbitražnom vijeću za ostvarivanje osobnog ili privatnog interesa. Arbitar izbjegava radnje koje mogu stvoriti dojam da su druge osobe u posebnom položaju da utječu na njega.

               4.Arbitar ne dopušta da prijašnji ili sadašnji financijski, poslovni, profesionalni, osobni ili društveni odnosi ili odgovornosti utječu na njegovo ponašanje ili prosudbu.

               5.Arbitar izbjegava uspostavljanje bilo kakvih odnosa ili stjecanje bilo kakvih financijskih interesa koji bi mogli utjecati na njegovu nepristranost ili opravdano stvoriti dojam neprimjerenosti ili pristranosti.

               6.Pri obavljanju svoje funkcije arbitar ne prihvaća niti traži upute ni od jedne vlade, međunarodne, vladine ili nevladine organizacije ili privatnog izvora te ne smije biti uključen ni u jednu prethodnu fazu spora koji mu je dodijeljen.

               Članak III.

               Obveze otkrivanja

               1.Prije prihvaćanja imenovanja za arbitra u skladu s člankom 80. Sporazuma, kandidat koji je pozvan da obavlja dužnost arbitra dužan je otkriti sve interese, odnose ili pitanja koji bi mogli utjecati na njegovu neovisnost ili nepristranost ili opravdano stvoriti dojam neprimjerenosti ili pristranosti u postupku.

               2.Kandidat u tu svrhu poduzima sve razumne napore kako bi stekao saznanja o postojanju takvih interesa, odnosa i pitanja, uključujući financijske interese, profesionalne interese, interese zaposlenja ili obiteljske interese.

               3.Obveza otkrivanja iz stavka 1. ovog članka trajna je obveza te je arbitar dužan otkriti sve takve interese, odnose ili pitanja koji se mogu pojaviti u bilo kojoj fazi postupka.

               4.Kandidat ili arbitar obavješćuje Odbor za trgovinu i razvoj o svim pitanjima koja se odnose na postojeće ili moguće povrede ovog Kodeksa ponašanja čim o njima stekne saznanje, kako bi ih stranke mogle razmotriti.

               Članak IV.

               Dužnosti arbitara

               1.Nakon prihvaćanja svojeg imenovanja, arbitar je na raspolaganju i obavlja svoje dužnosti tijekom cijelog postupka temeljito, brzo, pošteno i marljivo.

               2.Arbitar razmatra samo ona pitanja koja su se pojavila tijekom postupka i potrebna su za donošenje odluke i tu dužnost ne prenosi na druge osobe.

               3.Arbitar poduzima sve potrebne mjere kako bi osigurao da su njegovi pomoćnici i administrativno osoblje upoznati s obvezama arbitara iz članaka II., III., IV. i VI. ovog Kodeksa ponašanja i da ih se pridržavaju.

               Članak V.

               Obveze bivših arbitara

               1.Bivši arbitri izbjegavaju radnje koje mogu stvoriti dojam da su bili pristrani pri obavljanju svojih dužnosti ili da su imali koristi od odluke arbitražnog vijeća.

               2.Bivši arbitri moraju ispunjavati obveze iz članka VI. ovog Kodeksa ponašanja.

               Članak VI.

               Povjerljivost

               1.Arbitar nikada ne otkriva informacije koje se odnose na postupak ili su pribavljene tijekom postupka za koji je imenovan, a koje nisu namijenjene javnosti. Arbitar u svakom slučaju takve informacije ne otkriva niti koristi kako bi ostvario osobnu korist ili korist za druge ili naštetio tuđim interesima.

               2.Arbitar ne otkriva odluku ni dijelove odluke arbitražnog vijeća prije njezine objave u skladu s dijelom III. Sporazuma.

               3.Arbitar nikada ne otkriva vijećanja arbitražnog vijeća ili stajališta arbitara, niti daje izjave o postupku za koji je imenovan ili o pitanjima koja su predmet spora u postupku.

               Članak VII.

               Troškovi

               Svaki arbitar vodi evidenciju i podnosi konačni obračun svojih troškova i vremena provedenog na postupku te vodi evidenciju i podnosi konačni obračun vremena i troškova svojih pomoćnika i administrativnog osoblja.

               Članak VIII.

               Posrednici

               Ovaj Kodeks ponašanja primjenjuje se mutatis mutandis na posrednike.

               ****


               EUROPSKA KOMISIJA
            Bruxelles, 30.11.2018.
            COM(2018) 901 final
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji instrumenta fleksibilnosti za financiranje hitnih proračunskih mjera za suočavanje s postojećim izazovima migracija, priljeva izbjeglica i sigurnosnih prijetnji

               OBRAZLOŽENJE

               Uredbom Vijeća (EU, EURATOM) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020.
                  1
                omogućuje se mobilizacija instrumenta fleksibilnosti radi financiranja jasno utvrđenog rashoda koji nije moguće financirati unutar gornjih granica raspoloživih za jedan ili više naslova višegodišnjeg financijskog okvira.

               U skladu s člankom 11. Uredbe Vijeća br. 1311/2013 i točkom 12. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  2
               , nakon što su se ispitale sve mogućnosti za preraspodjelu odobrenih sredstava te se iskoristila nedodijeljena razlika iz naslova za rashode Sigurnost i građanstvo (naslov 3.), Komisija predlaže mobilizaciju instrumenta fleksibilnosti u 2019. Godišnji dostupni iznos u 2019. iznosi 600 milijuna EUR (u cijenama iz 2011.), što odgovara iznosu od 703 milijuna EUR u tekućim cijenama. Osim toga, 520 milijuna EUR raspoloživo je iz neiskorištenog dijela za 2018.

               Ta mobilizacija odnosi se na iznos od 985,6 milijuna EUR iznad gornje granice naslova 3. višegodišnjeg financijskog okvira, a namijenjena je financiranju potpore mjerama za upravljanje migracijskom, izbjegličkom i sigurnosnom krizom. Komisija je zajedno s početnim nacrtom proračuna za 2019. izradila prijedlog za mobilizaciju instrumenta fleksibilnosti
                  3
                za istu svrhu. Ta prva mobilizacija, koja je obuhvaćala i mobilizaciju iznosa od 38,1 milijuna EUR iznad gornje granice naslova 1.b za financiranje produljenja programa potpore strukturnim reformama, stavljena je izvan snage drugim prijedlogom
                  4
                koji je priložen uz pismo izmjene 1/2019
                  5
                koje je Komisija donijela 16. listopada 2018.

               Budući da u okviru Odbora za mirenje nije postignut dogovor o proračunu za 2019. u roku od dvadeset jednog dana predviđenog člankom 314. stavkom 6. Ugovora o funkcioniranju Europske unije (UFEU), koji je završio 19. studenoga 2018., Komisija danas dostavlja drugi nacrt proračuna za 2019.
                  6
                u skladu s člankom 314. stavkom 8. UFEU-a. Ovaj prijedlog za mobilizaciju instrumenta fleksibilnosti priložen je drugom nacrtu proračuna i stavlja izvan snage i zamjenjuje drugi prijedlog koji je podnesen 16. listopada 2018.

               Indikativna odobrena sredstva za plaćanje koja odgovaraju predloženoj mobilizaciji instrumenta fleksibilnosti izračunana su na temelju pravila koja se primjenjuju na pretfinanciranje, poravnanje plaćanja za pretfinanciranje i završnih plaćanja za razne vrste mjera koje treba financirati, a navedena su u tablici u nastavku:

               (u milijunima EUR, u sadašnjim cijenama)

                        Godina

                        Odobrena sredstva za plaćanje koja se odnose na mobilizaciju instrumenta fleksibilnosti u 2019.

                        2019.

                        496,7

                        2020.

                        198,8

                        2021.

                        118,5

                        2022.

                        119,3

                        2023.

                        52,3

                        Ukupno

                        985,6

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji instrumenta fleksibilnosti za financiranje hitnih proračunskih mjera za suočavanje s postojećim izazovima migracija, priljeva izbjeglica i sigurnosnih prijetnji

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Međuinstitucionalni sporazum od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju
                  7
               , a posebno njegovu točku 12.,

               uzimajući u obzir prijedlog Europske komisije,

               budući da:

               (1)Instrument fleksibilnosti namijenjen je financiranju jasno određenog rashoda koji nije moguće financirati u okviru gornjih granica raspoloživih za jedan ili više drugih naslova.

               (2)Gornja granica godišnjeg iznosa dostupnog za instrument fleksibilnosti iznosi 600 000 000 EUR (u cijenama iz 2011.), kako je utvrđeno člankom 11. Uredbe Vijeća (EU, Euratom) br. 1311/2013
                  8
               , prema potrebi uvećana za iznose koji su prestali vrijediti, a koji su stavljeni na raspolaganje u skladu sa stavkom 1. drugim podstavkom tog članka.

               (3)Za suočavanje s postojećim izazovima migracija, priljeva izbjeglica i sigurnosnih prijetnji potrebno je hitno mobilizirati znatne dodatne iznose kako bi se financirale te mjere.

               (4)Nakon što su razmotrene sve mogućnosti preraspodjele odobrenih sredstava u okviru gornjih granica rashoda naslova 3. (Sigurnost i građanstvo), potrebno je mobilizirati instrument fleksibilnosti kako bi se dopunilo financiranje dostupno u općem proračunu Unije za financijsku godinu 2019. iznad gornje granice naslova 3. za iznos od 985 629 138 EUR kako bi se financirale mjere u području migracija, izbjeglica i sigurnosti.

               (5)Na temelju očekivanog profila plaćanja odobrena sredstva za plaćanje u okviru mobilizacije instrumenta fleksibilnosti trebala bi biti raspodijeljena na više financijskih godina.

               (6)Kako bi se omogućila brza uporaba sredstava, ova bi se Odluka trebala primjenjivati od početka financijske godine 2019.,

               DONIJELI SU OVU ODLUKU:

               Članak 1.

               (1)U općem proračunu Unije za financijsku godinu 2019. instrument fleksibilnosti mobilizira se radi osiguravanja iznosa od 985 629 138 EUR za odobrena sredstva za preuzete obveze iz naslova 3. (Sigurnost i građanstvo).

               Iznos iz prvog podstavka upotrebljava se kako bi se financirale mjere za suočavanje s postojećim izazovima migracija, priljeva izbjeglica i sigurnosnih prijetnji.

               (2)Na temelju očekivanog plana isplate odobrena sredstva za plaćanje u okviru mobilizacije instrumenta fleksibilnosti procjenjuju se kako slijedi:

               (a)496 697 300 EUR u 2019.;

               (b)198 761 656 EUR u 2020.;

               (c)118 520 503 EUR u 2021.;

               (d)119 297 639 EUR u 2022.;

               (e)52 352 040 EUR u 2023.

               Pojedinačni iznosi odobrenih sredstava za plaćanje za svaku financijsku godinu odobravaju se u skladu s godišnjim proračunskim postupkom.

               Članak 2.

               Ova Odluka stupa na snagu na dan objave u Službenom listu Europske unije.

               Primjenjuje se od 1. siječnja 2019.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 347, 20.12.2013., str. 884.

                     (2)

                        SL C 373, 20.12.2013., str. 1.

                     (3)

                        COM(2018) 280, 23.5.2018.

                     (4)

                        COM(2018) 708, 16.10.2018.

                     (5)

                        COM(2018) 709, 16.10.2018.

                     (6)

                        COM(2018) 900, 30.11.2018.

                     (7)

                        SL C 373, 20.12.2013., str. 1.

                     (8)

                        Uredba Vijeća (EU, Euratom) br. 1311/2013 od 2. prosinca 2013. kojom se uspostavlja višegodišnji financijski okvir za razdoblje 2014.–2020. (SL L 347, 20.12.2013., str. 884.).